Endokriinfunktsiooni kahjustavate kemikaalidena käsitatavate ainete jaoks on regulatiivsed tagajärjed juba sätestatud taimekaitsevahendeid käsitlevas määruses ja biotsiide käsitlevas määruses. Tagajärjed on erinevad, sest erinevalt taimekaitsevahendeid käsitlevast määrusest kohaldatakse vastavalt biotsiide käsitlevale määrusele piiratud erandeid, mis põhinevad riskil ja sotsiaal-majanduslikel kaalutlustel.

Taimekaitsevahendeid käsitlevas määruses (EÜ) nr 1107/2009 ja biotsiide käsitlevas määruses (EL) nr 528/2012 on sätestatud regulatiivsed tagajärjed selliste ainete jaoks, mille puhul on kindlaks tehtud endokriinsüsteemi häireid põhjustavad omadused. Euroopa Komisjonil on õiguslik kohustus kehtestada nende kahe õigusakti jaoks endokriinseid häireid põhjustavate omadustega ainete kindlakstegemise kriteeriumid. Kriteeriumide kehtestamise tähtaeg oli 2013. aasta detsember.

Esitatakse endokriinfunktsiooni kahjustavate kemikaalide kindlakstegemise teaduslikud kriteeriumid. Mõjuhinnang juhindus järgmistest aluslepingu kohastest üldeesmärkidest, mis on nii taimekaitsevahendeid käsitleva määruse kui ka biotsiide käsitleva määruse õiguslik alus: 1) inimeste ja loomade tervise ning keskkonna kõrgetasemelise kaitse tagamine ja 2) siseturu toimimise parandamine. Neid eesmärke tuleks silmas pidada paralleelselt põllumajandusliku tootmise parandamisega (mis on samuti taimekaitsevahendeid käsitleva määruse eesmärk). Samuti on oluline tagada kooskõla rahvusvaheliste kohustustega. Lisaks võeti arvesse järgmisi konkreetseid eesmärke: 1) endokriinfunktsiooni kahjustavate kemikaalide kindlakstegemise õiguslik selgus, prognoositavus ja sidusus, 2) otsuste tegemisel kasutuskõlblikud teaduslikud kriteeriumid ning 3) kõnealuste kriteeriumide taimekaitsevahendeid käsitleva määruse ja biotsiide käsitleva määruse suhtes kohaldamise võimalikkus.

Endokriinfunktsiooni kahjustavate kemikaalide kindlakstegemise teaduslike kriteeriumide kindlaksmääramine on komisjoni õiguslik kohustus, mis on sätestatud tavamenetlusega vastu võetud taimekaitsevahendeid käsitlevas määruses ja biotsiide käsitlevas määruses. Seega ei ole võimalik eesmärke liikmesriikide tegevuse tulemusena saavutada ja vaja on võtta meetmeid ELi tasandil.

Milliseid seadusandlikke ja mitteseadusandlikke poliitikavariante on kaalutud? Kas on olemas eelistatud variant? Miks? Kuni 14 rida

Endokriinfunktsiooni kahjustavate kemikaalide kindlakstegemise kriteeriumide regulatiivsed tagajärjed on juba sätestatud taimekaitsevahendeid käsitlevas määruses ja biotsiide käsitlevas määruses ning need erinevad ulatuse ja rakendamisviisi poolest, mis muudab mõju hindamise keerukamaks. Keerukusest tulenevate probleemide lahendamiseks koostati täiendavad variandid, mis käsitlevad regulatiivseid tagajärgi (II aspekt).

Avaliku konsultatsiooni käigus ei toetanud enamik vastanutest 1. varianti (taimekaitsevahendeid käsitlevas määruses ja biotsiide käsitlevas määruses sätestatud endokriinfunktsiooni kahjustavate kemikaalide ajutiste kriteeriumide kohaldamine). Teadlased toetavad valdavalt WHO endokriinfunktsiooni kahjustavate kemikaalide määratlust (2. variant). Tervise, keskkonna ja tarbijaküsimustega tegelevad vabaühendused on kutsunud üles kehtestama ohupõhised ELi kriteeriumid (variant A), mis hõlmaks ka täiendavate kategooriate kasutamist eri kaalukusega tõendite jaoks, mis on olemas selle kohta, et aine vastab WHO/IPCSi määratlusele (3. variant). Kolmandad riigid pooldavad varianti, mille puhul kehtestataks endokriinfunktsiooni kahjustavate kemikaalide kriteeriumid ja tehtaks reguleerivaid otsuseid riskitegureid arvesse võttes (variant B). Samal seisukohal on ka keemiatööstus ja põllumajandustootjad, kes pooldavad 4. varianti (WHO määratlus ja toime tugevuse arvessevõtmine). ELi liikmesriikide seisukohad lahknevad: osa liikmesriike pooldab varianti A koos kategooriate (3. variant) kasutuselevõtmisega, samas kui ülejäänud soovivad rakendada varianti B ja/või võtta arvesse kemikaalide toime tugevust (4. variant). Hiljutise teadusliku konsensuse kohaselt ei ole teaduslikke kaalutlusi silmas pidades enam võimalik 4. varianti saavutada, kuigi seda pooldab teatav osa sidusrühmadest ja liikmesriikidest.

Millised on eelistatud poliitikavariantide kombinatsiooni (kui see on olemas, vastasel korral peamiste poliitikavariantide) eelised? Kuni 12 rida